
FORU AGINDU PROIEKTUARI BURUZKO IRIZPENA, 2024-2025 KANPAINAN, ARABAKO LURRALDE HISTORIKOAN EHIZA ARAUTZEN DUEN ARAUTEGIA EZARTZEN DUENA (2024KO EKAINAREN 27KO BILKURA)

I.-XEDEA

Nekazaritzako Zuzendariak, 2024-2025 kanpainan, Arabako Lurralde Historikoan ehiza jarduera arautzen duen berariazko arautegia ezartzen duen foru agindu proiektuari buruzko irizpen eskaera egin zuen 2024ko ekainaren 10ean, Aholku Batzorde honek nahitaezko irizpena egin zezan.

II.-AURREKARIAK

Maiatzaren 22ko 270/2024 Foru Aginduak irizpen honen xede den proiektua egiteko prozedura hasi zuen. Foru agindu horretan ezartzen denez, prozedura hau premiazko prozeduraren bidez izapidetuko da. Agindu honetan aldez aurretik onartu zen proiektua.
Prozedura hasi aurretik, Arabako Ehiza Lurralde Kontseiluak 2024ko apirilaren 10ean bilera egin zuen, besteak beste, 2024-2025 denboraldirako Ehizaren Foru Aginduari buruzko informazioa emateko. Espedientean, dagokion akta ageri da.

III.-GOGOETA JURIDIKOAK

LEHENENGOA.- Aholku Batzordearen eskumena.

Aholku Batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu «lurralde historikoaren eskumen esklusiboko edo arauak garatzeko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan».
BIGARRENA.- Proiektuan dagoen arauaren alderdi formalak.

a) Eskumena.

Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24.11 artikuluak foru diputatuei esleitzen die “beren saileko gai propioetan ahalmen arautzailea baliatzea, indarrean dagoen legediak berariaz horretarako gaitu duen kasuetan”.

Zehatzago esanda, ekainaren 14ko 8/2004 Foru Arauak, Arabako Lurralde Historikoko Ehizari buruzkoak, 32. artikuluan, honako hau xedatzen du:

“Foru Aldundiko sail eskudunak, Ehizaren Lurralde Kontseiluari entzun ondoren, lurralde historikoan ehizan aritzea arautzen duen Ehizaren Urteko Foru Agindua onetsiko du urtero. Agindu horretan, gutxienez, honako hauek zehaztuko dira: ehiza intereseko espezie merkaturagarriak, araudiak, ehiza garaiak, egunak eta orduak, espezie bakoitzari eremu desberdinetan aplika dakizkiokeenak, modalitateak eta baimendutako harrapaketak adierazita”.

b) Arautze egokiaren printzipioak.

1. Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legean araututako erregulazio onaren printzipioekin, baita xedapen orokorrak egiteko prozedura onesten duen Foru Gobernuaren otsailaren 28ko 6/2023 Foru Dekretuaren 3. artikuluan arautzen direnekin ere.

2. 42/2007 Legeak, natura ondareari eta biodibertsitateari buruzkoak, oinarrizkoa 1. artikuluaren eta azken xedapenetatik bigarrenaren arabera, 65.2 artikuluan ezarri zuenez,

“…ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat”.

Ildo beretik, gure autonomia erkidegoaren eremuaren barruko ehiza jarduerari dagokionez, Ehizari buruzko 2/2011 Legearen 31. artikuluan, urteko foru aginduak honako hau jaso beharko du: “Aginduan zehazten den ehiza espezie bakoitzaren berariazko araudia, betiere populazioen bideragarritasuna eta kasuan kasuko foru lurraldean bizirik irautea bermatuko duena”.
Alderdi jakin horren harira, aztertutako Foru Aginduaren hitzaurrean adierazten denaren arabera, hori prestatzeko orduan, “egiaztatutako erreferentzia bat egon da, Arabako Lurralde Historikoan baimendutako ehiza aldiak ezartzeko, Funtsezko Kontzeptuen Dokumentuarekin (KCD). Europar Batasuneko ehiza hegaztien ugaltze eta eztei aurreko migrazio garaiei buruzko dokumentu honen edukia kontuan izan da araudi hau prestatzeko orduan”.

c) Prozedura.

i)
Urteko Araugintza Plana.

6/2023 Foru Dekretuaren 4. artikuluak honako hau ezartzen du:

“Urte bakoitzeko azken hiruhilekoan, Arabako Foru Aldundiak urteko araugintza plan bat onartuko du, eta, bertan, hurrengo urteko ekitaldian onartzeko proposatu asmo dituen araugintzako ekimenak jasoko dira.
…/…
Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra”.

Bada, aurreko atalean aztertutako baldintzetan, arautze horren urteko onarpena nahitaezkoa bada ere eta, beraz, aurreikus daitekeenez, Aholku Batzorde honen irizpenpean jarri den ekimena ez da jaso Arabako Foru Aldundiaren 2024ko ekitaldiko Urteko Araugintza Planean (Foru Gobernu Kontseiluaren abenduaren 26ko 876/2023 Erabakiaren bidez onartu zen).

Urteko Araugintza Planean sartu ez denez, ez da justifikatzen arau horren premia edo presa izaera orokorreko xedapen hori egiteko prozedura abiarazten duen ebazpenean.

Ondorioz, onetsi nahi den araudia Urteko Araugintza Planean jaso ez izanak eta hura onesteko prozedurari hasiera eman dion ebazpenak hura onesteko beharra eta premia ez justifikatzeak 6/2023 Foru Dekretuaren 4. artikuluak xedatutakoa bete ez dela esan du.

ii) Aldez aurreko kontsulta publikoa.

Ez da egin aurretiazko kontsulta publikoaren izapidea, ez baita beharrezkoa, Ehizari buruzko foru agindua egiteko prozedura abiarazteko 270/2024 Foru Aginduan ezartzen denaren arabera, 6/2023 Foru Dekretuaren 10.g) artikuluan xedatutakoarekin 

bat etorriz. Hala ere, ez da ikusten g) atalean jasotzen den inolako arrazoirik. Horren aldean, gure ustez, artikulu bereko e) ataleko kasuetan sar liteke, hau da, “gai baten alderdi partzialak arautzen dutenetan”.
iii) Entzunaldia eta jendaurrean jartzea.

Nekazaritzako Idazkaritza Teknikoaren Zerbitzuak 2024ko ekainaren 3an egindako entzunaldi eta jendaurrean jartzeko izapideei emaitzei buruzko txostenean, herritarrei entzunaldia eman zaiela adierazten da, proiektuaren edukia ikus dezaten, premiazko prozedurak ezartzen duen sei egun balioduneko epean, eta Arabako Foru Aldundiaren web-orrian ere argitaratu dela, baina ez dela ekarpenik aurkeztu.

iv) Premiazko izaera

Aholku Batzordearen Erregelamendu Organikoaren 20. artikuluak, martxoaren 30eko Foru Gobernu Kontseiluren 40/1999 Foru Dekretu bidez onetsitakoak, ezartzen du Diputatu Nagusiak erabakiko duela premiazkotasuna, organo kontsultagileak xede horretarako egiten duen proposamen arrazoitua ikusita. Xede horrekin, Diputatu Nagusiak idazkia bidali du 2024ko maiatzaren 31n, eta Aholku Batzorde horren aurrean egindako kontsulta premiazkoa dela ezartzeko.

v) Beste izapide batzuk.

Espedientean jasota dago, halaber, 2024ko ekainaren 7ko arau inpaktuari buruzko txostena, 6/2023 Foru Dekretuaren 16. artikuluan xedatutakoa.

Jasota daude generoaren arabera eragina aldez aurretik ebaluatzeko txostena eta Berdintasun Zerbitzuaren oharrak, 6/2023 Foru Dekretuaren 8. eta 17. artikuluetan ezarritakoak.

Proiektua aldez aurretik onartu baino lehen, kontsulta egin zaio Arabako Ehizaren Lurralde Kontseiluari. Kontsulta hori nahitaezkoa da «ehiza jarduerari eragiten dioten gai orokorrei dagokienez, eta, bereziki, ehizari buruzko urteko Foru Agindua egiteari dagokionez», Arabako Lurralde Historikoko Ehizari buruzko Foru Arauaren 33.1 artikuluak ezartzen duenari jarraiki. Kontzeju horren bileraren akta jasotzen da, 2024ko apirilaren 10ekoa dena.

HIRUGARRENA.- Proiektuan dagoen erregelamenduzko arauak baliatzen dituen eskumen tituluak.

Irizpena jasotzeko jarritako proiektuak, eta gaitzen duen Foru Aginduak, hots, ekainaren 14ko 8/2004 Foru Araua, Arabako Lurralde Historikoaren ehizari buruzkoak, Arabako Lurralde Historikoaren eskumenean jarduten du, EAEko «erakunde erkideek ezarritako arauak garatzeko eta gauzatzeko»,

«ehiza eta arrain aberastasun kontinentalaren aprobetxamendu araubidearen arloan» (Lurralde Historikoko Legearen 7.b].3 artikulua).
LAUGARRENA.- Proiektuaren edukia.

Erregelamenduzko arau proiektuak artikulu bakarra du, 2024-2025 denboraldian, Arabako Lurralde Historikoan ehizan nola jardun erregulatzen duen araudia onartzen duena, I. eranskinean jasotako artikuluen arabera, bai eta indarrean sartu dela ezartzen duen azken xedapen baten arabera.

Bestalde, I. eranskinak, zortzi artikulu ditu, eta honako hauek arautzen ditu: ehiza lursailak, eta egun eta ordu baliodunak, oro har (1. artikulua), egun baliodunak, ordutegia eta ehizatu daitezkeen espezieak, bereziki debeku erdiko aldirako (2. artikulua), bai eta pertsonako eta eguneko kupoak ere, ehiza xeherako (3. artikulua) eta ehiza larrirako (4. artikulua).

Halaber, honako hauek ezartzen ditu: baimen berezia behar duten modalitateak (5. artikulua), ehiza faunaren eta basafaunaren babes orokorrari buruzko arauak (6. artikulua), merkaturatu daitezkeen ehiza espezieak (7. artikulua) eta Ehizari buruzko 2/2011 Legean ezarritako ehizaren arloko arau hausteengatiko zehapenen eguneraketa (8. artikulua).

BOSGARRENA.- Proiektuaren analisia.

1. Proiektuaren xedea da 2024-2025 ehiza kanpaina arautuko duen araudia onartzea, Euskal Autonomia Erkidegoko Ehizari buruzko martxoaren 17ko 2/2011 Legearen 31. artikuluak ezarritako edukien arabera. Artikulu horrek honako hau xedatzen du:

“1. Foru aldundiek urtero emango dute debekualdien foru agindua. Xedapen horretan, nahitaez, gutxienez honako alderdi hauek jaso beharko dira:

· Ehizan jarduteko egunak.

· Ehizan jarduteko orduak.

· Ehiza daitezkeen espezieak, ehiza larriko eta ehiza xeheko espezieak bereizita. Horien barruan, halaber, hegazti migratzaileen eta ur hegaztien zerrenda bana sartuko da.

· Merkaturatu daitezkeen ehiza espezieak.

· Aginduan zehaztutako ehiza espezie bakoitzari dagokion araudi zehatza, beti ere horien populazioen bideragarritasuna eta iraupena bermatuz dagokion lurralde historikoan.

· Baimen berezia behar duten ehiza modalitateak, eta, bereziki, ehiza larria arautzen duena, lege honetako 49. eta 50. artikuluei dagokienez. 

· Dagokion ehiza denboraldian fauna babesteko egoki jotzen diren arau zehatzak.

· Zehapenen zenbatekoen eguneratzea, Euskal Autonomia Erkidegoko kontsumoko prezioen indizearen aldaketak kontuan hartuta.

2. Debekualdien foru aginduetan, ehiza lur jakin batzuetan edo araubide bereziko lurretan debeku espezifikoak ezartzen dituzten xedapenak sartu ahalko dira”.

2. Idatzitako legezko arauan ezarritako gutxieneko edukia kontuan hartuz, proiektuak 1. artikuluan arautzen ditu ehiza egiteko egun eta ordu baliodunak, eta iazko arautegiari dagokionez gaineratzen du aprobetxamendu erkideko ehiza lurrak debekatuta egongo direla, eta administrazio batzordeek edo udalek eskatzen badute, basurdea jauzian eta zain egoten ehizatzeko baimena eman ahalko dela.

Debeku erdiko aldian, ehiza xehean eta ehiza larrian aplikatzeko xedapen bereziak, eta zenbait ehiza espezieetarako berariazko xedapenak onartzen ditu, 2-4 

artikuluetan. Ehiza daitezkeen espezieak 2. artikulutik 4.era bitarteko artikuluetan zerrendatzen dira, legearen 12. artikuluan xedatutako sailkapenari jarraituz (ehiza larria eta ehiza xehea; azkeneko horren barruan, hegazti migratzaileak eta ez migratzaileak eta ur hegaztiak bereizten dira), eta pertsona eta eguneko gehieneko harrapaketa kupoak ezartzen dira eper gorriarentzat, oilagorrarentzat, galeperrarentzat eta erbiarentzat. Ehiza daitezkeen espezie guztiak Euskal Autonomia Erkidegoko ehiza espezieen zerrenda ezartzen duen urriaren 16ko 216/2012 Dekretuaren eranskinean zerrendatzen direnen barruan daude, Ehizari buruzko 2/2011 Legearen 11. artikuluan ezarritakoarekin bat etorriz. Artikulu horrek Eusko Jaurlaritzari esleitzen dio ehiza espezie izenda daitezkeen espezieak eta azpiespezieak erregelamenduz ezartzeko eskumena, eta baimena ematen die foru aldundiei “lurralde historiko bakoitzean ehiza daitezkeen espezieak murrizteko, baina ez zabaltzeko”. Laugarren artikuluko 3. atalean, ehiza larriko espezieak harrapatzeko kupoak ezartzen dira.

Baimen berezia eskatzen duten ehiza modalitateak Eranskinaren 5. artikuluan arautzen dira, eta, jadanik berariazko foru aginduetan araututa dauden arren, gogorarazteko aipatu dute, txostenean azaltzen duten bezala. Hemen, ehiza-espezieak kontrolatzeko salbuespenezko neurrien erregulazioa gaineratu da, basurdearena bereziki. Neurri horiek berariazko baimena beharko dute, ez direlako hartzen ohiko ehiza jardueratzat.

Bestalde, 6. artikuluan fauna zinegetikoaren eta basafaunaren (gehituta) babes orokorra aipatzen da, hau da, ehiza denboraldi honetarako beharrezkotzat jotzen diren fauna babesteko berariazko arauetan kokatzen da. Gehitu egin da 6.3 atala, 

neurriak ezartzen uzten duena, kalterik ez egiteko “ehiza-espezieen kontserbazio egoera egokiari, beren banaketa eremu naturalean egon daitezen, Ehizari buruzko martxoaren 17ko 34.4 eta 34.5 artikuluak eta apirilaren 7ko 134/2017 Foru Araua, Arabako Lurralde Historikoan ehiza-espezieak kontrolatzeko salbuespenezko neurriak arautzen dituena, aplikatuz, kalte larriak prebenitzeko kontrolatu nahi direnean”. Halakoetan, ehiza-espezieek egindako kalteak ager daitezkeen tokietan, haiek kontrolatzeko prozedura eta baliabiderik egokienak erabiltzen utzi ahalko da. Halaber, 6.4. atala ere gaineratu da, eta hauxe ezartzen du: ehizaldien arduradunek nahitaez ziurtatu behar dute otsailaren 2ko 50/2018 EDn ezarritako berariazko baldintzak betetzen direla, ehizatik etorritako animalien azpiproduktuen kudeaketari dagokionez, gaixotasun epizootikoak ez barreiatzeko.

Merkaturatzeko baimena duten ehiza espezieen zehaztapena proiektuaren 7. artikuluan ageri da. Artikulu hori, bestalde, bat dator ehizatu eta arrantzatu daitezkeen espezieak zehaztu eta horri buruzko arauak ematen dituen irailaren 15eko 1118/1989 Errege Dekretuan ezarritakoarekin.

Azkenik, proiektuak eguneratu egiten ditu Ehizari buruzko 2/2011 Legean ezarritako zehapenen zenbatekoak, Euskal Autonomia Erkidegoko kontsumoko prezioen indizearen aldaketak kontuan hartuta, Ehizari buruzko 2/2011 Legearen 31.1 artikuluan agindutakoarekin bat etorriz.

3. Beraz, esan daiteke aztertutako proiektua aplikatzekoak diren lege eta arautegi xedapenetara egokitzen dela, eta zehazkiago, debekualdiei edo ehizari buruzko urteko foru aginduen berezko edukietara, arau-gehiegikeriarik egin gabe.

IV.-ONDORIOA

Prozedurari dagokionez proiektua urteko araugintza planean ez sartzeko salbuespenarekin, foru aginduaren proiektua ordenamendu juridikora egokitzen da.

